钦定古今图书集成/历象汇编/岁功典/第077卷 > 九日登山 前人
## 钦定古今图书集成/历象汇编/岁功典/第077卷 > 九日登山 前人

渊明归去来，不与世相逐。为无杯中物，遂偶本州牧。
因招白衣人，笑酌黄花菊。我来不得意，虚过重阳时。
题舆何俊发，遂结城南期。筑土按响山，俯临宛水湄。
胡人叫玉笛，越女弹霜丝。自作英王胄，斯乐不可窥。
赤鲤涌琴高，白龟道冯夷。灵仙如仿佛，奠酹遥相知。
古来登高人，今复几人在。沧洲违宿诺，明日犹可待。
连山似惊波，合沓出溟海。扬袂挥四座，酩酊安所知。
齐歌送清扬，起舞乱参差。宾随落叶散，帽逐秋风吹。
别后登此台，愿言长相思。